Athlone

Athlone (irsk: Baile Átha Luain, «Luans vadested») er en liten by i Irland på grensen til grevskapene Roscommon og Westmeath, og dermed også mellom provinsene Connacht og Leinster. Den er lokalisert ved elven Shannon ved sørenden av innsjøen Lough Ree. Athlone er den nest mest folkerike byen i regionen Midlands med en befolkning på 21 349 i henhold til folketellingen i 2016.

Det meste av byen ligger på østbredden av elven Shannon, innenfor bylandet med samme navn. I henhold til vilkårene i Loven om lokalstyre (Local Government Act) av 1898 ble imidlertid seks byområder på vestbredden av Shannon, tidligere i grevskapet Roscommon, innlemmet i byen, og følgelig tilhører byen administrativt Westmeath.

Athlone ligger rundt 100 km vest for Dublin  og nær det geografiske sentrum av den irske øya, som er 8,85 kilometer nord-nordvest for byen, i området Carnagh East i grevskapet Roscommon.

Historie 

Utviklingen av Athlone skyldes mye plasseringen av et strategisk vadested for kryssing av elven Shannon. Dette vadestedet har vært benyttet siden i det minste bronsealderen, og bosetningen  utvidet seg rundt dette. Vadestedet til Athlone var strategisk viktig, ettersom elven Shannon sør for Athlone er ufremkommelig til Clonmacnoise der åsryggen Esker Riada møter Shannon), og nord er innsjøen Lough Ree.

I 1001 seilte Brian Boru hæren sin oppover elven fra Kincora og gjennom Lough Derg for å delta på en samling i Athlone. Året etter møtte Brian den irske overkongen Máel Sechnaill mac Domnaill ved Athlone. Hensikten var å utfordre ham i kamp om overkongedømmet, men Máel Sechnaill hadde mistet støtte fra nordlige Uí Néill, og underkaste seg Brian uten en kamp.

På 1000-tallet hadde Tairrdelbach Ua Conchobair, kongen av Connacht, bygget en bro av tømmer ved Athlone, omtrent 100 meter sør for den nåværende broen. Denne broen ble forsvart av det eldste registrerte festningsverket på stedet – bygget på vestbredden av elven i 1129 i tømmer. Festningen som er der i dag, Athlone Castle, er bygget i stein en gang rundt 1210 for kong Johan av England av hans justitiarius (dommer) i Irland, biskop John de Gray av Norwich. Den ble bygget for å forsvare det strategiske vadestedet og for å gi et brohode for å lette den normanniske framrykningen inn i Connaught. Steinfestningen var et frittstående polygonalt tårn bygget på en nybygd, menneskeskapt høyde av typen motte-and-bailey. Det meste av den opprinnelige festningen ble i stor grad ødelagt under beleiringen av Athlone i 1691 og ble deretter gjenoppbygd og utvidet.

Gjennom krigene som herjet Irland på 1600-tallet, beholdt Athlone den vitale hovedbroen over elven Shannon til Connacht. Under de irske forbundskrigene (1641–1653) ble byen holdt av irske forbundstropper til den ble erobret på slutten av 1650 av Charles Coote, som angrep byen fra vest, etter å ha krysset inn i Connacht ved Sligo.

Under vilhelmskrigen i Irland (1689–1691) var byen igjen av strategisk betydning, og var en av de gjenværende jakobittiske stedene etter at de hadde trukket seg vestover etter slaget ved Boyne som den avsatte katolske kong Jakob II tapte mot den nye protestantiske kong Vilhelm III av England. Ved det første slaget ved Athlone i 1690 slo de jakobittiske styrkene til oberst Richard Grace tilbake et angrep av 10 000 mann ledet av kommandør James Douglas. Året etter ved beleiringen av Athlone et ytterligere angrep der troppene til kong Vilhelm III til slutt seiret over forsvarerne som var i undertall etter en kortvarig, men særdeles blodig kamp. Oberst Grace ble drept under et bombeangrep, og rundt 1000 av jakobittene ble drept mot rundt 60 av den motsatte siden.

Den nåværende broen ble bygget på 1800-tallet for å erstatte den gamle broen som var i ferd med å bli farlig for det økende trafikkmegden. Opprinnelig hadde broen en bevegelig seksjon som ble tatt ut av drift på midten av 1900-tallet. Også i løpet av midten av 1800-tallet ble det bygde en overløpsvegg sør for Athlone for å forbedre navigeringen av elven. Det er to broer over Shannon, den ene er jernbanebroen og den andre bybroen, bygget i 1844 som er en del av hovedveien fra Dublin til Galway. På 2000-tallet ble ytterligere forbedringer gjort med en egen gang- og sykkelbro. Det vil være den fjerde broen over elven i Athlone, og den første som er utviklet siden omkjøringsbroen, eller avlastningsveibroen, åpnet for trafikk i mars 1991.

Athlone var representert av en valgkrets som ga to seter i det irske underhuset før 1801, og var samtidig en valgkrets som ga ett sete i det britiske Underhuset i London fra 1801 til 1885.

På 1970-tallet foreslo programmet til det republikanske Éire Nua («Nye Irland» ) å gjøre Athlone til hovedstaden i et føderalt forent Irland, det vil si hvor Nord-Irland var inkludert, men ble aldri en realitet, men ikke dødt ved et nytt opplegg i 2011.

Kultur 

Det er to teatre i Athlone: Dean Crowe Theatre & Arts Center og Little Theatre.

Dramafestivalen RTÉ All-Ireland Drama Festival finner sted årlig i Athlone, og samler ni amatørdramagrupper fra hele Irland. Festivalen støttes av en aktiv utkant som involverer gateteater, kunstutstillinger, arbeidsgrupper og arrangementer for ungdom.

Litteraturfestivalen Athlone Literary Festival er en årlig begivenhet som begynte i 1999, opprinnelig som en helgefeiring av livet og verkene til den irske, Athlone-fødte romanforfatteren John Broderick (1924-1989), men som nå har et stort utvalg av foredragsholdere og debattanter.

Tenoren John McCormack b(1884–1945) le født i Athlone, og i mange år har en årlig festival holdt i byen feiret denne verdenskjente tenoren.

Musikkskolen Athlone School of Music åpnet i 2005 og er et tilskuddsstøttet prosjekt rettet mot å utvikle musikkundervisning og musikktjenester i regionen Midlands.

Abbey Road Artists' Studios ble lansert i 2011 i en unik bygning som ble bygget i 1841. Studioene tilbyr en dedikert plass i Athlone for lokale og besøkende kunstnere. Kunstnernes atelier består av fire individuelle kunstneratelierer samt et stort flerbruksrom oppe som egner seg for en rekke samfunnskulturelle arrangementer, blant annet utstillinger, forestillinger, arbeidsgrupper og seminarer. Abbey Road-kunstnernes atelierer jobber tett med kunstgalleriet Luan Art Gallery.

Medier 
Byens lokale aviser er Westmeath Independent som ligger på Sean Costello Street og som ble etablert i 1846. I tilegg finnes den ukentlige Athlone Topic.

Vennskapsbyer 
  Athlone, Victoria, Australia
  Châteaubriant, Frankrike

Referanser

Eksterne lenker 
 
 

Byer i Roscommon
Byer i Westmeath